**LIETUVOS AUDITORIŲ RŪMŲ**

**AUDITO KOMITETO PRANEŠIMAS**

**2016-09-28**

**Dėl Lietuvos Respublikos įmonių finansinės atskaitomybės įstatymo pakeitimo įstatymo Nr. XII-1696** **23 straipsnio 7 dalies įgyvendinimo**

LAR audito komitetas atkreipia auditorių dėmesį, kad pagal 2015 m. gegužės 14 d. įsigaliojusį Lietuvos Respublikos įmonių finansinės atskaitomybės įstatymo pakeitimo įstatymo Nr. XII-1696 (toliau – Įstatymas) 23 straipsnio 7 dalį atestuotas auditorius ar audito įmonė auditoriaus išvadoje turi pareikšti nuomonę dėl įmonių, kurių vertybiniais popieriais prekiaujama reguliuojamoje rinkoje, metiniame pranešime pateiktos tokios informacijos:

- informacijos apie rizikos mastą ir jos valdymą – apibūdinamas įvairių rūšių rizikos valdymas, jų sumažinimo priemonės ir įmonėje įdiegta vidaus kontrolės sistema;

- informacijos apie reikšmingus tiesiogiai arba netiesiogiai valdomus akcijų paketus;

- informacijos apie akcininkus, turinčius specialias kontrolės teises, ir tų teisių aprašymas;

- informacijos apie visus esamus balsavimo teisių apribojimus, tokius kaip tam tikrą balsų procentą arba skaičių turinčių asmenų balsavimo teisių apribojimus, terminus, iki kurių galima pasinaudoti balsavimo teisėmis, arba sistemas, pagal kurias vertybinių popierių suteikiamos turtinės teisės yra atskiriamos nuo vertybinių popierių turėjimo;

- informacijos apie taisykles, reglamentuojančias valdybos narių išrinkimą ir pakeitimą, taip pat įmonės įstatų pakeitimus;

- informacijos apie valdybos narių įgaliojimus.

LAR audito komitetas taip pat atkreipia dėmesį, kad Įstatymas buvo papildytas atsižvelgiant į 2013 m. birželio 26 d. Direktyvos 2013/34/ES (toliau – Apskaitos direktyva) 20 str. 3 d. nuostatą, pagal kurią auditorius turi pareikšti nuomonę dėl to, ar vadovybės pranešimas (taip pat vadinamas metiniu pranešimu, metine ataskaita) atitinka finansines ataskaitas ir buvo parengtas laikantis įstatymų, be to, nurodo, ar, atsižvelgdamas į audito metu gautą informaciją ir įgytą supratimą apie įmonę bei jos aplinką, jis nustatė reikšmingus iškraipymus ir nurodo tokių iškraipymų pobūdį.

Atsižvelgdamas į tai, kad Apskaitos direktyvoje nurodytame metiniame pranešime pateikiama informacija 720-ojo TAS (persvarstyto) „Auditoriaus atsakomybė, susijusi su kita informacija“ kontekste gali būti laikoma *kita informacija*, LAR audito komitetas rekomenduoja auditoriams ir audito įmonėms, kurie privalo įvykdyti anksčiau nurodytą Įstatymo 23 str. 7 d. reikalavimą, vadovautis 720-uoju TAS pareiškiant nuomonę dėl pagal Įstatymo 23 str. 3 dalies 3, 4, 5, 6, 7 ir 8 punktus parengtos informacijos ir patikrinant, kad būtų pateikta Įstatymo 23 str. 3 dalies 1, 2, 9 ir 10 punktuose nurodyta informacija.